<classify> MAWAZIRI na Manaibu 7 wapo kwenye ziara ya mikoa mitatu ya Ruvuma, Mtwara na Lindi wakifanya mikutano kwa ajili ya kusikiliza kero za wawekezaji na wafanyabiashara. Watendaji hao wako katika mikoa hiyo wakipokea malalamiko yakiwemo ya wananchi kuendelea kuuziwa nguzo za umeme licha ya serikali kupiga marufuku, pamoja na tozo nyingi kwenye bidhaa moja.Wakizungumza katika mkutano kati ya mawaziri hao, wawekezaji na wafanyabiashara uliofanyika mkoani Mtwara jana, baadhi ya wawekezaji walilalamikia kitendo cha kutozwa tozo zaidi ya moja kwenye bidhaa moja hali inayowakwamisha kibiashara. Mmoja wa wafanyabiashara wa samaki mkoani Mtwara, Lazaro Atanas alitolea mfano samaki aina ya pweza ambao amedai wanatozwa tozo tano kwa kilo moja ambayo huuzwa kwa Sh 5,250. Aidha, mfanyabiashara huyo alisema tozo zote ni Sh 384,000 kwa kilo 50 za pweza wakati mfanyabiashara anapata Sh 262,500, hivyo tozo kuzidi gharama halisi anayopata mfanyabiashara baada ya mzigo kufika sokoni. Pia wamelalamikia kuuziwa nguzo za umeme wakati serikali ilishapiga marufuku. Naibu Waziri wa Nishati Subira Mgalu akijibu hilo aliwatoa wasiwasi wafanyabiashara hao na wananchi wa Mkoa wa Mtwara kuwa serikali ilishatoa tamko kuwa hakuna mwananchi atakayeuziwa nguzo.Akijibu malalamiko hayo na changamoto nyingine za kibiashara Waziri wa Viwanda na Biashara, Innocent Bashungwa alisema wizara imejipanga vizuri kwa kushirikiana na vikao vya wadau kuhakikisha msimu unaokuja changamoto iliyojitokeza katika korosho haijirudii tena. Naibu Waziri wa Nchi, Ofisi ya Makamu wa Rais Muungano na Mazingira, Mussa Sima alitaka mikoa yote kufanya tathimini ya mazingira kimkakati na kuwa wizara imetoa muongozo wa namna ya kuandaa suala hilo.Naye Naibu Waziri wa Ardhi, Nyumba na Maendeleo ya Makazi, Dk Angelina Mabula amezitaka halmashauri zote kuandaa mazingira wezeshi kwa kuweka miundombinu yote muhimu kwa kushirikiana na wizara husika.Kwa upande wake, Waziri wa Nchi, Ofisi ya Waziri Mkuu Uwekezaji Angellah Kairuki alisema serikali imesikia kero zote na zitafanyiwa kazi haraka iwezekanavyo.  <topic>: KITAIFA 